ก.อุตยกระดับสินค้าสิ่งแวดล้อมรับเอฟทีเอ
สศอ.เร่งศึกษายกระดับอุตสาหกรรมสินค้าสิ่งแวดล้อมไทย นำร่อง 5 อุตสาหกรรมเพื่อเตรียมความพร้อมรองรับการเปิดเสรี
3 ก.พ. 2553

สศอ.เร่งศึกษายกระดับอุตสาหกรรมสินค้าสิ่งแวดล้อมไทย นำร่อง 5 อุตสาหกรรมเพื่อเตรียมความพร้อมรองรับการเปิดเสรี
นางสุทธินีย์ พู่ผกา ผู้อำนวยการสำนักงานเศรษฐกิจอุตสาหกรรม (สศอ.) เปิดเผยว่า สศอ.อยู่ระหว่างการศึกษาศักยภาพอุตสาหกรรมสินค้าสิ่งแวดล้อมของไทย ภายใต้โครงการ “ศึกษากลยุทธ์การจัดทำและพัฒนาสินค้าสิ่งแวดล้อม ภายใต้กรอบการค้าระหว่างประเทศ” โดยจะเจาะลึก 5 อุตสาหกรรม ได้แก่ 1. เครื่องปรับอากาศและเครื่องทำความเย็น 2. ผลิตภัณฑ์บรรจุภัณฑ์ 3. เฟอร์นิเจอร์และของตกแต่ง 4. การผลิตผลิตภัณฑ์หมุนเวียนและ 5. การรีไซเคิลวัสดุวิศวกรรม 
ทั้งนี้ เพื่อศึกษาถึงแนวโน้มในอนาคตของสินค้าสิ่งแวดล้อมของโลก และประเทศคู่ค้าสำคัญๆ ของไทย ตลอดจนประเมินความพร้อมในการผลิตสินค้าด้านสิ่งแวดล้อมของอุตสาหกรรมไทย ซึ่งจะช่วยให้สามารถกำหนดแนวทางการพัฒนาและยกระดับภาคอุตสาหกรรมของไทย ให้ปรับตัวกับความต้องการด้านสิ่งแวดล้อมของโลกได้
สำหรับภาคอุตสาหกรรมจำเป็นต้องเร่งปรับตัว โดยพัฒนาสินค้าให้เป็นมิตรต่อสิ่งแวดล้อม ซึ่งโครงการนี้จะเป็นการประเมินศักยภาพการผลิตของอุตสาหกรรมไทย เพื่อใช้ในการวางแผนการพัฒนาอุตสาหกรรมสิ่งแวดล้อม โดยจะช่วยให้ไทยสามารถพัฒนาสินค้าอุตสาหกรรมได้เร็วขึ้น และยังคงส่วนแบ่งการตลาดในประเทศคู่ค้าที่สำคัญๆ เช่น อียู ญี่ปุ่น เป็นต้น ซึ่งประเทศเหล่านี้ให้ความสำคัญเรื่องสิ่งแวดล้อมเป็นอย่างยิ่ง และมีท่าทีผลักดันให้มีการเปิดเสรีสินค้าสิ่งแวดล้อม ในกรอบเจรจาและความร่วมมือระหว่างประเทศอย่างเวทีองค์การการค้าโลก (ดับเบิลยูทีโอ)  และความร่วมมือทางเศรษฐกิจเอเชีย-แปซิฟิก 
นางสุทธินีย์ กล่าวว่า ขณะนี้ดับเบิลยูทีโอกำลังอยู่ระหว่างเจรจาเปิดเสรีสินค้าสิ่งแวดล้อม ซึ่งในเรื่องคำจำกัดความของสินค้าสิ่งแวดล้อม ที่มีการตีความที่แตกต่างกันออกไปและส่งผลให้ประเทศพัฒนาแล้ว ใช้เป็นช่องทางในการตั้งเงื่อนไขกีดกันการค้า ซึ่งผลการศึกษาโครงการนี้จะสามารถทำให้รับทราบขีดความสามารถในการผลิตด้านสิ่งแวดล้อมของอุตสาหกรรมไทย มีความชัดเจนมากยิ่งขึ้น เพื่อนำไปใช้งานด้านการแผนพัฒนาและยกระดับภาคอุตสาหกรรมของไทย ให้สามารถปรับตัวทันต่อกระแสสิ่งแวดล้อมของโลกได้ 
นอกจากนี้ ยังจะช่วยชี้นำภาคอุตสาหกรรมให้เดินไปอย่างมีเป้าหมาย หน่วยงานภาครัฐสามารถนำไปกำหนดนโยบายการพัฒนาอย่างแม่นยำ และมีข้อมูลเชิงลึกเพื่อนำไปกำหนดท่าทีเพื่อเจรจาทางการค้ากับประเทศคู่ค้า ซึ่งจะเสริมสร้างขีดความสามารถด้านการแข่งขันของประเทศไทยให้เหนือกว่าคู่แข่งในทุกๆ ด้าน